SKRIFTLIG FORESPØRGSEL E-3386/00

af Reinhold Messner (Verts/ALE) til Kommissionen

(3. november 2000)

Om: Miljøpåvirkning fra motorvejen mellem Asti og Cuneo

Der er blevet stillet to forespørgsler til Kommissionen om sagen omkring motorvejen mellem Asti og Cuneo (P-1378/00(1) og E-2356/00(2)). I sit svar af 14. september 2000 på sidstnævnte forespørgsel forholder Kommissionen sig imidlertid ikke som ønsket til aspekterne vedrørende den omstridte procedure i forbindelse med miljøindvirkningsvurderingen. Kommissionen anmodes derfor om et nyt svar, og samtidig gøres der opmærksom på, at det ændrede projekt for Asti-Cuneo-motorvejen ikke kan betragtes som en imødekommelse af den kritik, der blev rettet mod det oprindelige projekt under miljøindvirkningsproceduren, således som det er Kommissionens opfattelse i svaret på den første forespørgsel, P-1378/00.

Vejføringen i det nye projekt er således ikke ændret væsentligt, eftersom kun 2 km er ændret af en strækning på ca. 77 km, som fortsat på et langt stykke ligger alt for tæt på floden Stura, der er en brusende flod, der ofte forårsager store oversvømmelser. Statsrådet godkendte projektet i september 1994 på et utilstrækkeligt grundlag de påståede tekniske undersøgelser fra Ministeriet for Offentlige Arbejder er således aldrig blevet offentliggjort og på grundlag af en fejlfyldt teknisk udtalelse fra en tjenestemand i Miljøministeriet, som ikke stemte overens med den negative interimsudtalelse fra 1994 fra ministeriets udvalg for miljørisikovurdering. Denne sag undersøges af den italienske revisionsret.

I mellemtiden forventes den øverste forvaltningsdomstol i begyndelsen af november at udtale sig om begæringen om udsættelse af arbejdet, der blev afvist af forvaltningsdomstolen i Lazio i forbindelse med miljøorganisationernes klage af 2. december 1995 og samtidig er arbejdet med den mest omstridte strækning (Massimi-Cuneo)(3) for nylig blevet intensiveret.

Hvad er Kommissionens opfattelse af proceduren i forbindelse med miljøindvirkningsvurderingen? Hvilke foranstaltninger agter Kommissionen at træffe for at sætte spørgsmålstegn ved statsrådets udtalelse, der godkendte opførelsen af motorvejen på trods af den negative miljøindvirkningsvurdering?

(1) EFT C 374 E af 28.12.2000, s. 218.

(2) EFT C 81 E af 13.3.2001, s. 190.

(3) Forvaltningsdomstolen har derimod endnu ikke udtalt sig om selve klagesagen.

Svar afgivet på Kommissionens vegne af Margot Wallström

(4. december 2000)

Den omstændighed, at der er givet tilsagn om udviklingsstøtte til et projekt, som er omfattet af proceduren for vurdering af dets indvirkning på miljøet (VVM) og dér blevet bedømt negativt, betyder ikke nødvendigvis en overtrædelse af fællesskabsdirektiverne om VVM (Rådets direktiv 85/337/EØF af 27. juni 1985(1) om vurdering af visse offentlige og private projekters indvirkning på miljøet og Rådets direktiv 97/11/EF af 3. marts 1997(2) om ændring af Rådets direktiv 85/337/EØF).

Kommissionen har ifølge de beføjelser, den har fået overdraget i medfør af EF-traktaten, til opgave at sikre, at fællesskabslovgivningen anvendes korrekt. Som EF-traktatens vogter tøver Kommissionen ikke med at træffe de nødvendige forholdsregler, herunder overtrædelsesprocedurer i medfør af artikel 226 (tidl. artikel 169) i EF-traktaten, for at sikre overholdelse af fællesskabslovgivningen.

I det foreliggende tilfælde vil Kommissionen, der ikke er bekendt med den situation, det ærede medlem har redegjort for, tage skridt til at indhente nærmere oplysninger herom og sikre, at fællesskabsretten overholdes.

(1) EFT L 175 af 5.7.1985.

(2) EFT L 73 af 14.3.1997.